Rossiya shaxmat federatsiyasi. Rossiya shaxmat federatsiyasi – Rossiyadagi shaxmatchilarni birlashtiruvchi jamoat tashkiloti. Xalqaro shaxmat federatsiyasi aʼzo tashkiloti. 1992-yil 15-fevralda tashkil topgan. SSSR shaxmat federatsiyasining huquqiy vorisi. Federatsiya ustaviga muvofiq, federatsiyaning oliy organi – Syezd hisoblanadi. 4 yilda 1 marotaba chaqiriladi. Syezd boshqaruv kengashi 5 nafar vitse-prezidentlar hamda 26 ta mintaqaviy shaxmat federatsiya vakillaridan iborat. Hozirgi vaqtda federatsiya bir qator Butunrossiya va xalqaro turnirlarning, shu jumladan, Rossiya chempionati Oliy ligasi, Rossiya jamoaviy chempionati va „Belaya ladya“ xalqaro turnirining bevosita tashkilotchisi hisoblanadi. Rossiya shaxmat federatsiyasi homiyligida, Rapid va Blitz boʻyicha Rossiya chempionati, Rossiya kubogi, Rapid Gran-pri va „Bolalar Ros“ kubogi oʻtkaziladi. Tarixi. Federatsiyaning birinchi qurultoyi 1992-yilda oʻtkazilgan. Federatsiya prezidenti lavozimi uchun akademik Leonid Abalkin va Moskva shahri IIBB boshligʻi lavozimida ishlagan va Garri Kasparov bilan birga Rossiya demokratik partiyasiga aʼzo boʻlgan siyosatchi Arkadiy Murashov kurash olib borgan. Kasparovning qoʻllab-quvvatlashi tufayli Murashov saylovda gʻalaba qozondi. Oradan birmuncha vaqt oʻtgach, federatsiya Prezidiumi aʼzosi Yevgeniy Bebchuk tashabbusi bilan navbatdan tashqari syezd chaqirildi. Unda shaxmatni moliyalashtirishga qodir boʻlgan muvaffaqiyatli tashkilotchi sifatida shuhrat qozongan va Kasparovning raqiblari (Karpov va Botvinnik) tomonidan qoʻllab-quvvatlangan Bebchuk federatsiya prezidenti etib saylandi. Prezident lavozimi 2010-yilgacha, boshqaruv organlari tuzilmasi oʻzgartirilgunga qadar mavjud edi. 2010-yildan 2014-yilgacha federatsiya kuzatuv kengashi tomonidan boshqarilgan. 2014-yilda Federatsiyaning XII syezdi kuzatuv kengashi raisi lavozimini bekor qildi va Andrey Filatov saylangan prezident lavozimini qaytardi. 2014-yil 12-mayda Rossiya shaxmat federatsiyasining Vasiylik kengashi tasdiqlandi. Uning tarkibiga taniqli jamoat arboblari va siyosatchilar, tadbirkorlar, mashhur shaxmatchilar hamda musiqachilar kiritilgan. 2014-yil 25-sentyabr kuni Moskvadagi Rossiya shaxmat federatsiyasining binosida dunyodagi uchinchi shaxmat muzeyi oʻz faoliyatini boshladi. Gogol bulvaridagi bu bino RSHF prezidenti Andrey Filatov mablagʻlari hisobidan toʻliq taʼmirlangan.